khistorydata/jeongjo-sjw-relations huggingface dataset:
정조 22년 · 강
命禁營鄕軍停番明年更退一朞以其資糧所餘充給度支經用不足之代
정조 22년 · 목
戶曹判書趙鎭寬啓言海西運穀之數今已往復本道以大米三千石停當矣朝家之前後所劃非不爲多而猶不給於明年之經費如欲更請區劃則無他變通之路禁營鄕軍之停番曾在甲寅乙卯比歲爲之今雖停番明年亦依已例更退一朞則資糧所餘庶充經用不足之代請下詢大臣處之予曰大臣之意何如左議政李秉模曰連歲停番非不重難而論以補經費之道則此最無弊矣右議政沈煥之曰臣素昧軍旅之事不敢强爲硬生之論矣秉模曰僚相似以爲難實是守經之論而臣之愚見則已陳於前依戶判所奏施行恐便矣從之
정조 22년 · 강
飭氷庫藏氷高峙厚覆
정조 22년 · 목
該庫提調趙鎭寬啓言氷丁之耐久全在積峙之固密而近年以來積氷之際張張立立散漫布置殆若充物庫中而其實則箇箇受風未及盛夏輒皆消融而東庫之此弊尤甚今番若或復踵前習不爲高峙厚覆則當該藏氷官各別重勘之意請嚴飭從之
정조 22년 · 강
命部將鄭百興移付南行窠其代以武臣差出
정조 22년 · 목
兵曹判書李時秀啓言南行部將鄭百興當初除拜時以武窠權作擬差矣請此後南行窠移付其代則以武臣差出從之
정조 22년 · 강
命平薪僉使自今屬之壯勇營自辟窠
정조 22년 · 목
兵曹判書李時秀啓言平薪僉使金就明去八月再次箇滿而該鎭軍制姑未就緖問于壯勇大將差代事頃承筵敎矣今則軍制幾皆成制云請差代從之壯勇提調鄭民始曰平薪僉使瓜滿之代將以久勤差送云平薪移屬外營之後竝管田民之政責任甚緊且墾闢招徠之方亦多未就有非久勤之類所能爲也請自今屬之本營自辟窠以爲擇差責成之地從之
정조 22년 · 강
召見開城留守趙宗鉉于熙政堂
정조 22년 · 강
以朴壽亨爲泗川縣監口傳也
정조 22년 · 강
忠義衛裵宜疏陳農務三條賜批
정조 22년 · 목
疏略曰臣本田夫略知爲農之事有可裨於農者其事三也其一古今時異也古者以穀雨之際落種夏至之際移秧則爲早矣今則落種必以穀雨之前移秧必以夏至之前乃爲早不然則爲晚早者雖或被災猶有可食晚者或被災則全無可食以是知種之移之必以早爲務可也其二麥稻兩得也雜穀之中惟麥最貴其有補於人實不下於禾稻而民惟知其種於田之爲好不知其種於畓之亦爲好夫畓自秋收之後至翌年夏種之前便作空地當其作空地之時決水作乾坪萬頃千畦悉以種麥則刈麥之後乃插秧之始也設或稻秋未登足可以麥免飢也其三貧富相資也民之窮者當耕播之際雖欲耕之無牛隻雖欲播之無種子以之失農者多欲捄此病則各郡各縣字牧之官各選其各面各里中之父老長者一人爲勸農官訪問其該面該里中富民幾戶貧民幾戶錄其姓名於册中使其富者出種子幾斗資糧幾石貸其貧者若其里中無富戶自官出貸之待秋還納之此法若行富者別無所損而貧者大有所益也且牛禁之令久而不弛牛畜自賤亦必無無牛未耕之歎旣有種子兼有牛隻東作旣及其時西成亦獲其利一年二年漸就富給矣然凡使民安樂都係於守宰倘守宰得其人則勸農自在其中也批以思聞裨益於農政之實事別下十行辛勤求助莫謂予言之近於迂遠而無當目下先務豈有過此令下多日公車未聞投匭爾以勳臣嫡長首先應旨所陳三條皆適實用其云種之移之必以早爲務也其云秋收後夏種前空地悉以種麥則刈麥而插秧稻或未秋麥足以免饑也其云富出種幾斗糧幾石秋卽還償牛禁久而不弛牛畜必賤兼有種子東作及時西成獲利而又於面里父老中一人爲勸農官也凡此云云爾必有的見熟料而然者其在買馬骨之道先從先登聞人當施嘉奬之典或恐欲言者之嫌於如何反又却步姑不下敎爾其退待廟堂之招叩其實
정조 22년 · 강
命厚州鎭合行事宜依道臣所進節目施行還穀加劃事更觀民情報備局
정조 22년 · 목
左議政李秉模啓言頃以厚州鎭合行事宜道帥臣商度講定成節目啓聞之意覆啓行會矣卽見咸鏡監司李集斗牀啓則應行節目條錄于左仍以爲還穀則設鎭初三水府及各鎭堡所在軍餉與營賑穀合折米九百石零區劃而以其民多穀少方有排巡不足之歎三水則以民較穀不無多受艱納之弊三水所在軍餉折米限五百石加數劃屬今秋捧糴時移轉事請令廟堂稟旨分付矣與曾經道臣及諸堂與之看詳則節目頗該別無未備者請依此施行之意分付道帥臣至於五百石還穀之移劃非所難施而厚州以四塞之地不出多年必有穀多之弊且今糴政幾畢此時移轉反恐貽弊今姑置之更觀來頭民情如果不可不加劃則使之報本司以爲稟旨許劃之地從之
정조 22년 · 강
命順興府貢蔘折半移定各邑春陽等四面移屬事置之
정조 22년 · 목
左議政李秉模啓言頃因順興府使姜忱上疏蔘保錢事劃屬面事令道臣從長論理狀聞事有旨下論矣卽見慶尙監司李義綱狀啓則以爲貢蔘之當初卜定該府之數稍過他邑依癸卯壬子豐基榮川兩邑貢蔘移送之例元封一兩六錢二分內折半八錢一分大邑二分小邑一分式斟酌分排劃屬面事春陽乃城才山皆丹等四面初非順興舊疆而彼此文蹟之相左委折考稽無路割此屬彼實所難愼安東雄云碓府若失四面則邑力凋殘無異順興設令此地眞箇是順興舊界到今劃屬不可輕議竝請令廟堂稟處矣一二分蔘之加派各邑亦所難愼之事而在順興則折半紓力在各邑則不至顯害且念此等小小闊狹雖在來後係是不可已之政依所請施行之意分付春陽等四面移劃事不但疆界之難於移易近聞大小民情擧皆以此而騷然則尤不可不念請置之從之
정조 22년 · 강
命丹陽郡守金㙆疏中還穀分留事從後稟處田結査陳事俟年豐稟定大同木點退之弊申飭京外各樣上納時情費濫雜者令道臣報備局或狀聞站船改造價分排不均事關問該道査正
정조 22년 · 목
左議政李秉模啓言丹陽郡守金㙆上疏稟處事命下矣取見其疏本則其一本郡人戶除雜頉應役不過五百餘戶而責出千餘名軍保一室而出三四丁減頉沒策邑府稍大處胥吏軍校以至各廳私保各里稧防與投托隱漏之戶不知幾何行會各道營視邑大小量宜定數餘悉歸役丁私保稧防投托隱漏之戶竝令詳覈付諸軍額事也良役之弊實是歷代之所未有聖神丕承隱恤之德音蘇捄之飭敎昭載國乘及夫先朝減疋之後億萬生靈祛塗炭而奠袵席宜其更無闕伍疊丁之弊而其奈名雖良役視同賤籍滔滔之俗皆欲加於良一層於是乎班戶不可勝計編氓隨而益少守令之稍有奉公之誠者雖或一番釐正後之繼之者未必一如前人才經一二歲又復如前便同掃塵不改其制欲矯其末是誠末如之何矣惟在良長吏實心釐正隨時牽架而若其漫不事事任其黃白及疊定之弊者斷之以法一如年來犯科之諸守令而已大更張之前徒煩行會反非務實之政且以該倅言之倘體優批之聖意務盡對揚之要道則縱未能頓革其弊亦可以祛其太甚姑先以此分付其一還政捄弊之要莫先於分留之必半受食之必均也行會各道營邑還穀人戶較量磨鍊使之停均事也分留必半之論實爲糴政之關棙聖意必欲斷以行之而未及奉行者在下之罪也依前後諸守令上疏覆啓從後稟處其一田結之弊虛實相蒙白徵之卜卽朝家已給之災而吏緣爲奸行會各道營邑取考元帳懸陳之數以勘槪狀報頉之數則報頉必有優加於懸陳之數以其優加之數俾當白徵之卜事也以槪狀之報頉較元帳之懸陳取此優加之數當彼白徵之卜言有理致事在已驗所謂査陳之法亦不過推此而廣之而近來諸道雖以爲不可不査陳未見其有一施行者今亦泛飭而止則不如不飭稍俟年豐斷然以每年一道幾邑稟定行會其一大同木爲正五升三十五尺軍布木爲準六升四十尺而代錢竝爲二兩昭載法文而京外官逾越點退非八九升則不捧尺數至於四十二三尺故代錢之數至於三四兩邑捧京納之時司吏則賭利於情債邑吏則斂怨於殘民行會納木營邑一從邇編收納事也此亦已爲覆奏於諸守令上疏今無可以更爲稟處者而究其本則由於守令不爲親捧之致若於官前以可直二兩之木準三十五尺趁時收捧仍於所捧中取一疋作爲本木踏印上送於各該衙門以爲憑考之地則設使木貴之時可直二兩之木決無見退於京廳及各衙門之理如是而猶爲胥吏操縱直爲論報可也執巡營粘移亦可也此乃京外交相惕念處以此分付其一各樣上納進排之倍艱增價實由於情債之無厭也本郡以山郡之故責應偏多不能取辦於本邑則不免代錢防納又有營門之各色貿易不時別卜者而胥吏因緣侵割民不堪苦凡係各樣上納進排之物代錢防納之數從輕定價營門貿易一從時價所謂別卜定一切禁斷事也各樣上納之代錢防納本非法意無論價之輕重自朝家定價頒布有乖事面置之至於情費之濫雜雖以庇仁草材事觀之可以推知令道臣可合變通者小則報本司大則狀聞至於營門貿易前道臣添價後未知一一相當於時直與否而別卜定一款已作金石之法禁爲道臣者孰敢毀畫以此分付道臣如有前所釐正之未盡條件使之添入報本司其一忠州可與倉稅穀運輸之站船每當政槊永改造之時則本郡與槐山各受米十五石以當其費而其不足之數兩郡分半擔當自是舊規而比年以來自忠州受去造船之價槐山只當六十兩本郡使當九百四十兩令道臣行關兩邑分半擔當事也該郡與槐山之分半擔當自是舊規云爾則到今槐山之只當六十兩該郡之當九百餘兩不成事理前後道臣何不折衷排均致此上煩朝廷乎關問委折仍令劃卽査正此邑如此他邑之均一亦未可知且於差員輪定之後站船之弊果勝於前日而如其未也則何如爲永久矯弊與否請使之一體論列狀聞從之
정조 22년 · 강
命靑松府常賑小米三千石移送穀少邑依詳定準折作租
정조 22년 · 목
左議政李秉模啓言頃因靑松府使兪漢謨上疏該邑小米數多貽弊矯捄之方狀聞之意行會矣卽見慶尙監司李義綱狀啓則以爲該府還穀都數一萬六千九百餘石內小米爲八千二百九十五石零果有民少穀多之弊而道內小米糶糴不過嶺底山郡若而邑而時留穀物俱爲有裕減此添彼實非裒益之政至若沿邑土不宜粟本色移作其勢末由往在丁未因該府民人上言小米一石代租二石折代換作於他邑今亦依此例常賑小米三千石每石以二兩四錢從時價作錢移送穀少之邑分給還民待秋作租則此實爲俱便之道請令廟堂稟旨分付矣一石小米代以二石租雖似無甚損益各穀詳定準折之法自是不易之典此而闊狹則加減之際流弊多端不可以一時之例因而爲法請一依準折法換作之意分付敎以右相之意何如右議政沈煥之曰各穀之因便宜換作皆有詳定準折之法則恐不可以一時已例仍爲遵用矣從之
정조 22년 · 목
諭善尹得孚入見如儀僚屬申大羽直提學李晚秀隨入講說見講學廳日記
정조 22년 · 강
以尹弼秉爲承旨前望也
정조 22년 · 강
以李漢豊爲刑曹參判口傳也
정조 22년 · 목
敎以刑曹參判有闕之代令該曹口傳差出待下批牌招察任
정조 22년 · 강
命宣傳官書啓中無衣呼寒之類分給衣資
정조 22년 · 목
宣傳官申義顯書啓以爲臣於去夜敬奉聖敎進往東大門外坊曲諸處流乞遺棄兒及無衣呼寒之類一一審察則水踰店幕中有韓興成爲名漢年四十九而自沔川地流寓於此店乞食於店中所着單衣百結不能掩身其呼寒之狀實爲可矜水踰店上村家中有一女金召史年六十八而見棄於其夫行乞於道路呼寒啼飢見其所着則單袴單杉不忍目見云命韓興成木一疋去核三斤錢三兩金召史木一疋米五斗去核三斤錢三兩金德澤朴尙得各木一疋去核二斤賜給仍敎以兵判見此紙星火備給宣傳官處德澤尙得等因宣傳官權思漢書啓同爲題給於申義顯書啓中宣傳官李玉鉉書啓以爲臣於去夜敬奉聖敎巡審東部中部字內軍鋪幕及乞人幕坐更軍衣簿呼寒之類則孝經矯幕中有流丐兒十二名年自十四歲至九歲而所着皆懸鶉百結不能掩身問其經過之狀則皆言前月晦間自惠廳給空石故掩身得生云云街路則別無呼寒無衣之人敎以依例分給事分付惠廳○兵曹啓言韓興成木一疋去核三斤錢三兩金召史木一疋去核三斤米五斗錢三兩金德澤朴尙得各木一疋去核二斤宣傳官處備給○賑恤廳啓言孝經矯幕流丐兒十二名每名空石二立合二十四立題給他處流丐幕亦爲量宜分給
정조 22년 · 강
重推訓鍊大將李敬懋御營大將李漢豊禁軍別將崔東岳推兵曹判書李時秀
정조 22년 · 목
兵曹啓言昨日宣傳官奉命出去時敦義門興仁門下鑰於人定未下之前云先時下鑰極爲驚駭臣之常時不能檢飭萬萬惶恐兩門將卒自臣曹査出嚴棍而該營大將及禁軍別將亦不可無警請竝從重推考允之敎以卿亦推考
정조 22년 · 강
飭歲時禁屠把門防路之擧後勿襲謬仍命畿邑犯科守令先徒現發者啓聞論罪
정조 22년 · 목
敎曰紀綱每與擧措相須而行擧措之得宜與否而紀綱隨而張壞昨年聞前左相之言意謂適然今年又聞右相言果亦然矣朝廷自有體貌凡涉在法可禁之節旣有法司則何法之不可施而近於歲時禁屠也堂堂法司借力於畿伯及將臣有把門防路捜驗卜物之擧云是果何許法例亦在於何許法書乎擧措之自輕若此紀綱安得不掃地乎漢法寬大而田不闢則殺刺史二千石所以闢田之物卽耕牛也牛可殺乎此所以屠牛之律比殺越之律減二等而爲杖徒也年前故相申禁之請只示肯可至于今未嘗別下傳敎者自有舊章只欲觀擧行之如何而且欲修明於解弛之餘則烏可無束濕之擧而其云把門防路等無於法之擧措徒與大畏民志之義相反後勿襲謬之意面飭有司諸臣於賓對而畿伯則似未聞知以此分付若是者不無有助於紀綱擧措邊若是而令不立有司之罪也焉逭關石乎○敎曰傳敎書下卿其祗受擧行而年來把路捜卜之無於法之擧措無難爲之列邑犯科幾乎無邑不然未聞殿最書下或狀聞罷黜最不畏尤無嚴之類若是而紀綱何以立乎旣除防路之涉於擾民者官府之侍下外狼藉犯科者爲先申加嚴禁先從現發者啓聞論罪前此非不知之卿之尙今默然卿可謂奉法乎㚲付之昧爽欲觀前頭此意一體知悉事承旨成送有旨于畿伯
정조 22년 · 강
以尹弼秉爲戶曹參判前望也
정조 22년 · 강
命承旨蔡弘遠鄭東觀遞差假注書任百禧拿處尋分揀百禧拿處
정조 22년 · 목
政院啓言府啓中成德兩事昨日旣承亟停勿煩之批今日承批誤以不允書傳當該注書顚錯之罪所當重勘而本院請推外無他罰何以爲之而臣之矇不覺察惶恐待罪敎以爾等之做錯何若是其多也因戶判擧條有大臣所奏而批答錯書臺啓又乃爾爾等遞差何責注書乎亦不可無飭該注書拿處爾等之代前望單子入之待下批牌招○因百禧拿處傳旨敎以生疏所致分揀
정조 22년 · 강
以金履翼李翊模沈象奎爲承旨竝前望也
정조 22년 · 강
遞執義張至冕以柳畊代之前望也
정조 22년 · 목
敎曰憲臺中有情勢在外人許遞前望單子入之待下批牌招察任
정조 22년 · 강
命以明日親受抄啓文臣及太學生進箋于春塘臺
정조 22년 · 목
政院啓言計劃文武臣宣賞及抄啓文臣進箋明日親臨事命下矣處所何處爲之乎敎以明日適値眞殿展拜行禮後還路當於春塘臺親臨而太學生等以述舊事賜盃於上舍諸生聞欲奉箋稱謝此亦故事亦當親受以此分付
정조 22년 · 강
遞都總管崔東岳副總管曺允大鄭東愼以李家煥爲都總管李義直尹在明李秀夏睦萬中爲副總管竝前望也
정조 22년 · 목
都總府啓言明日春塘臺親臨計劃文武臣宣賞時侍衛寶劍不可不備員而都總管崔東岳以禁軍別將領率禁軍副總管曺允大未肅拜鄭東愼有身病二員未差請令政院稟旨變通卽令該曹口傳差出敎以竝許遞前望單子入之待下批牌招察任
정조 22년 · 강
命掌樂正洪▣以侍從正施行
정조 22년 · 목
吏曹啓言卽接掌樂院所報則以爲明日親臨春塘臺抄啓文臣及太學生進箋時協律郞本院正當爲進參而正洪▣時在軍威地變通差出以爲擧行之地云掌樂正洪▣改差其代口傳擬入敎以承傳之不卽擧行旣非爲所重之道且聞洪▣者家勢亦好云仍以侍從正施行
정조 22년 · 강
許劃湖南賑資四萬五千石
정조 22년 · 목
備邊司啓言卽見全羅監司李得臣狀啓則以爲金堤龍安咸悅臨陂沃溝萬頃古阜興德務安礪山益山雲峯鎭安群山古群山木浦等十六邑鎭乃是尤甚應賑處南原錦山金溝井邑茂長高敞等六邑之次之設賑處此外諸邑尤甚面里抄出至無依切可矜之類從長拮据不煩公賑庶可資活而至於浮黃遑汲勢難遲待春賑者毋論賑與不賑先自各其邑鎭限歲前賙救俾無一民捐瘠之患而賑邑穀物元賑穀限四萬石及今春賑資用餘還錄條五千石特爲劃下則謹當就私備賑餘帖價常賑濟倉等穀中量宜執數事請令廟堂稟旨分付矣賑饑之要莫過於專且精而今此二十二邑鎭旣不至於張大其在專精之道似易爲力外此救急之處營邑亦必有料量而賑歲糶政無或輕重於賑政然後嗣歲之豐可責人功勿以還民而一分泛忽之意分付本道賑穀之請不分米皮故每欠指的而已例卽然道臣亦必參酌於區劃之際請依所請私備賑餘帖價常賑濟倉等穀及今春賑資還錄條合四萬五千石劃給如有用餘使之依例還錄允之
정조 22년 · 강
命甲山府漂失倉穀依數蕩減
정조 22년 · 목
備邊司啓言卽見咸鏡監司李集斗狀啓則枚擧甲山府使李檍牒呈以爲本府漂失倉穀三千一百三十三石零充數無路莫重還穀一時虛留萬萬可悶請令廟堂稟旨分付矣該府漂失各穀三千一百三十三石零法當蕩減依數蕩減之意分付該社還穀如或因此不足則以附近社所在穀移轉添補事請一體分付允之
정조 22년 · 목
敎曰除拜多日尙未出肅詞訟劇地委屬可悶判尹金思穆推考待開門牌招察任
정조 22년 · 강
配時囚崔重敎于襄陽府
정조 22년 · 목
義禁府啓言時囚罪人崔重敎功減一等杖一百收贖告身盡行追奪襄陽府徒三年定配發遣府書吏押送配所允之
정조 22년 · 강
壯勇營將官將校射講居首人施賞有差
정조 22년 · 목
該營啓言本營將官將校今戊午年射講及各技居首人別單書入○將官射講居首哨官成舜民射三百三十一矢講十八分各箭竹一百箇將校各技居首知穀官呂鉉長射五百九十五矢長弓一張箭竹一百箇梁祖謙講三十五分半筒箇一部敎鍊官鄭宗淳射三百四十四矢長弓一張箭竹一百箇金聲玉講三十二分半筒箇一部左列壯勇衛李遠哲射二千九百二十九矢高喜喆講六分韓昌麗騎蒭六十矢李仁馥馬技二十四分右列壯勇衛李春馨射二千六百九十八矢趙明胤講七分半韓慶麟騎蒭六十矢金孝逸馬技二十三分各弓箭一部別武士李栢宗射六百八十五矢長弓一張箭竹一百箇劉興基講二十四分筒箇一部賞格竝內下
정조 22년 · 강
命海西諸邑倅照律功議減等
정조 22년 · 목
兵曹啓言黃海道今秋官鎭門聚點時軍兵老弱軍器什物破傷執頉豐川府使李民秀長淵縣監具綘海州判官鄭述仁信川郡守金龍淳金川郡守洪秉德遂安郡守南涑文化縣監趙鎭宣殷栗縣監元在明文山萬戶李邦九位羅萬戶韓昌均等從重推考罪各杖一百收贖公罪施行允之敎以具綘元在明等功議各減一等李民秀鄭述仁金龍淳洪秉德南涑趙鎭宣等功減一等
정조 22년 · 강
御春塘臺行抄啓文臣宣傳官及上齋生頒賞仍受抄啓文臣太學生進箋呂見藥院提調鄭民始副提調李祉永南兵使崔景岳淮陽府使白師謹
정조 22년 · 목
具翼善冠袞龍袍陞座抄啓文臣宣傳官及儒生等入庭行禮訖頒賞如儀抄啓文臣金近淳李勉昇黃基天以計劃居首進箋稱謝太學生以賜盃進箋稱謝○藥院日次請診景岳師謹辭陛也○抄啓文臣親試都計劃副司果金近淳十八分年姑少準職代熟馬一匹面給副司果曺錫中十六分半豹皮一令兵曹正郞李勉昇十六分半虎皮一令副司果金履載十六分半紙四卷筆五枝墨二笏修撰申絢權知副正字姜浚欽黃基天兵曹佐郞金處巖十六分各紙三卷筆四枝墨二笏應敎嚴耆注書金啓溫十五分半副司正李存秀注書柳台佐十四分半副修撰趙萬元十四分各紙二卷筆三枝墨二笏副司正洪奭周十二分半副司果柳遠鳴十二分孝陵別檢李英發十一分半各紙一卷筆三枝墨二笏副司果金熙洛九分半副司果金熙周九分權知副正字李弘謙八分副司果李東萬五分各紙一卷筆二枝墨一笏權知副正字洪命周二分紙一卷未準試秩瑞山郡守金履永十五分半紙二卷筆三枝墨二笏前權知副正字徐俊輔九分軍威縣監具得魯五分半各紙一卷筆二枝墨一笏權知副正字宋冕載一分勿論課試都計劃兵曹正郞李勉昇十七分半陞敍副司果曺錫中十六分半豹皮一令副司果金履載十六分虎皮一令修撰申絢權知副正字黃基天十五分半副修撰趙萬元權知副正字姜浚欽副司正洪奭周十五分注書金啓溫十四分半副司果金近淳十四分各紙二卷筆三枝墨二笏副司正李存秀十二分半副司果柳遠鳴十二分副司果金熙洛金熙周十一分半各紙一卷筆二枝墨一笏孝陵別檢李英發九分半注書柳台佐九分權知副正字李弘謙七分半權知副正字洪命周六分副司果李東萬五分各紙一卷未準試秩軍威縣監具得魯五分前權知副正字徐俊輔四分半兵曹佐郞金處巖四分各紙一卷權知副正字宋冕載應敎嚴耆二分竝勿論課講都計劃權知副正字黃基天十四分陞六副司果金近淳十三分豹皮一令副司正洪奭周十二分半虎皮一令修撰申絢十分半紙一卷筆三枝墨一笏注書金啓溫九分權知副正字姜浚欽八分副司果金履載七分半副司正李存秀五分半各紙一卷筆二枝墨一笏○宣傳官射都計劃宣傳官李健植七百十八矢六分出六後陞敍金魯甲六百十五矢四分筒箇一部沈豊祖六百十四矢五分弓矢一部徐翼淳五百五十一矢一分田德顯五百一矢一分許乘四百八矢三分各箭竹一百箇鄭繼周三百九十四矢三分李勉植三百五十八矢四分李英植三百四十四矢三分李漢極二百八十七矢申義顯二百三十四矢尹敏東二百八矢二分李馨秀二百二矢一分鄭宅休一百九十矢一分黃勉基一百七十三矢二分金植一百六十六矢四分權思漢一百五十九矢四分趙文錫一百二十一矢一分李玉鉉一百八矢金宅基九十九矢二分李亨謙九十四矢梁埉七十六矢李鴻德十五矢前任宣傳官柳得源二百六十矢三分安光贊二百十五矢竝勿論講都計劃宣傳官許乘一百三十四分出六後陞敍李英植一百二十八分筒箇一部沈豊祖一百二十八分弓矢一部鄭繼周一百二十八分弓一張徐翼淳金魯甲一百十八分李健植一百十五分各箭竹一百箇田德顯八十二分李漢極七十八分申義顯六十四分李勉植六十分金宅基四十八分金植鄭宅休四十五分趙文錫三十八分尹敏東李亨謙三十二分黃勉基二十一分尹敏東十九分李玉鉉十五分竝勿論○上齋生應製再次比較儒生十人及初次應製入格九十人同爲頒賞○上齋生應製再次比較賦三上一進士李光顯初仕調用三上進士金文欽直赴會試三中進士趙學春李在璣各給一分其中有職人陞敍先付司勇其窠壯元李光顯今都政差代三下生員金會淵進士權襈生員鄭祖榮各新印春秋一件次上生員徐有望進士朴宗球生員權徹各新印論孟中一件○初次應製入格賦三中生員申百祿等二人草三中生員李在修等四人各史記英選朱書百選五倫行實中一件三下生員朴周源等十五人各奎章全韻大本一件正草三張草三下生員黃仁紀等二十一人各奎章全韻小本一件正草二張草次上生員許昌等三十三人各紙一卷筆二枝墨一笏表草二下生員徐有本等十五人各奎章全韻小本一件正草二張入格儒生一百人加給歲饌各生雉一首蹲柹一封白曆一件未入格儒生各給蹲柹一封白曆一件
정조 22년 · 목
京畿監司李在學啓本陽川縣令林弘遠做治固好避事差欠積城縣監李彥熙已知殫誠益勉束濕慶安察訪張相吾宜有示警竝中城州牧使李周爀民皆願去邑自受弊下○忠淸監司李泰永啓本大興郡守安思烈始胡多慮終能均災新昌縣監任尙濂非乏撫字益勉剛核扶餘縣監韓百衍檢田旣精束濕宜勉懷德縣監許默勤幹足稱寬猛或偏竝中○慶尙監司李義綱啓本星州牧使李敬魯事或執滞政固無損南海縣令成夢龍客謗何多臨歸宜愼鎭海縣監李元圭惟事丐遞政或有損義興縣監李鼎烈縱喜束薪宜警過杖靈山縣監安弘廸政旣寬厚勉在剛嚴機張縣監李仁達報何過實意則爲民聞慶縣監宋倫載民譽播口隣訟損體黃山察訪李毅采姑恕避事昌樂察訪李台祥宜勉振刷竝中都事權昌益佐幕何有濫棍駭聽榮川郡守趙鎭大宜其懲頑惜乎示弱泗川縣監權思浩謗由非意事亦難恕竝下○敎曰晉州鎭海旣有田政邑務一一就緖釐弊然後狀聞狀聞然後差代之敎而觀於貶題鎭海居中其不能釐弊可知然則何無狀聞乎別有疵政弊若釐正亦何無皁白自本曹關問道臣草記○全羅監司李得臣啓本寶城郡守尹敬喆知欲懲俗盍先遵法務安縣監李弘源治固綽裕事欠審愼靑巖察訪宋鎭運馬政宜飭竝中大靜縣監洪三弼隨處生釁終難曲恕下○江原監司洪仁浩啓本三陟府使兪漢雋寧適言病豈憂醫瘼楊口縣監李協聖治固成規病或妨公竝中橫城縣監崔秉敎糴紊莫察稅濫無名下○咸鏡監司李集斗啓本都事閔文洙汚儒本色何妨疏闇中居山察訪康國愼郵屬難制下○平安監司閔鍾顯啓本安州牧使朴瑞源治聲無損報牒或䟱价川郡守申善應事或不審治固無疵竝中宣川府使具埱信用奸猾惟恐不及渭原郡守成致鳳胡取多謗可惜虧簣竝下○慶尙左兵使李普漢啓本慶州營將趙唀譏捕雖勤戢治頗柔中○慶尙右兵使安橚啓本尙州營將李厚在事多疏率難責詗戢中
정조 22년 · 강
命江華右營將金珠淵安興僉使皮聖麟先罷後拿全羅左營將李鉐下考施行
정조 22년 · 목
江華留守洪明浩啓本右營將豐德府使金珠淵貶目以治績已著頉報宜恕爲上考敎以身爲營將貶目如此不職可知該營將金珠淵先罷後拿其代擇差下送○忠淸水使具明遠啓本安興僉使皮聖麟貶目以生手何妨誠勤可尙爲上考敎以安興難治下獨係於鎭民之榮悴城餉也漕轉也所關何如且於差遣之時嚴飭本曹擇差則題目有貶語極爲無狀該僉使爲先罷黜令該府拿問嚴處以懲來頭鎭將因此每欲提問而未果安興加德古群山阿耳等窠以履歷爲久勤者不但爲久勤窠之疏通正以履歷差遣之時若非年限之已過者皆是下等之洗滌民之受困鎭不成樣故彼兼此兼許令變通而近聞管下屬鎭等威無別本地守宰待之蔑如甚至年前阿耳事而其弊又出於人微望輕可以知之外此簽丁之鎭民偏苦檢田之鎭民倍歛分糴之鎭民加徵唉彼鎭民籲訴無從卽帥臣異於道臣不能以其罪續續登聞而然今因安興足可反隅諸處判堂另爲措辭鎭瘼之昔無今有民戶之昔盛今殘與夫諸般不及履歷窠時條件使之一一報來後狀聞事分付各該帥臣○全羅兵使徐英輔啓本左營將雲峰縣監李鉐貶目以間於湖嶺益嚴戢束爲上考敎以旣曰間於又曰益嚴其不嚴可知治績亦必在其中不可以滿瓜差代仍置以下考施行雲峰係是尤甚邑其代令吏曹今日政拔例擇差待下批當日給馬下送以懲如許守令輩
정조 22년 · 강
遞差工曹判書權裕參判尹得孚參議朴奎淳繕工提調李敏輔推司僕二提調李時秀
정조 22년 · 목
承旨李晩秀啓言卽見工曹褒貶啓本則典涓司參奉黃成采以二字爲目事未前有請當該磨勘堂上竝從重推考敎以事體所在極爲駭然該堂及該監提調竝遞差貶目勿施○承旨李翊模啓言卽見司僕寺褒貶啓本則水原監牧官全宗周以姑恕多失爲目長峰島兼監牧官李禧福以警在孶少爲目竝宜置下考而置諸中考致勤聖敎請當該磨勘堂上該寺二提調推考開拆時使之陞降從之
정조 22년 · 강
推忠淸監司李泰永咸鏡監司李集斗慶尙監司李義綱左水使金爀全羅右水使黃仁煐忠淸水使具明遠京畿水使柳孝源
정조 22년 · 목
承旨李晩秀啓言卽見諸道褒貶啓本則忠淸監司李泰永守令無一人居下咸鏡監司李集斗守令無一人居中居下殊無嚴明殿最之意請該道道臣竝推考從之○承旨李翊模啓言卽見慶尙監司李義綱左水使金爀全羅右水使黃仁煐忠淸水使具明遠京畿水使柳孝源等褒貶啓本則李義綱金爀邊將無一人居中居下黃仁煐具明遠柳孝源邊將無一人居下殊無嚴明殿最之意請竝推考從之
정조 22년 · 강
吏兵批以守令邊將降考啓
정조 22년 · 목
敎曰吏兵批開拆入侍回啓○吏曹判書金文淳啓言卽見諸道褒貶啓本則价川郡守申善應以事或不審政固無疵爲目宜置下考而置諸中考居昌縣令金鍒以已知守法奚信擅糴爲目宜置中考而置諸上考殊無嚴明殿最之意請平安監司閔鍾顯慶尙監司李義綱推考价川郡守申善應罷黜居昌縣令金鍒中考施行從之○兵曹判書李時秀啓言卽見京外褒貶啓本則司僕寺啓本中水原監牧官全宗周以姑恕多失爲目長峯島兼監牧官李禧福以警在孶少爲目則宜置下考而置諸中考至有承宣之請推臣不勝惶恐萬萬水原監牧官全宗周長峯島兼監牧官李禧福竝下考施行江華留守洪明浩啓本中寅火堡萬戶鄭興源以無識貽笑爲目長串堡別將金源爀以捧糴尙遠報布又遲爲目則宜置下考而置諸中考平安兵使李儒敬啓本中彌串僉使李道煥以邊飭島搜病固難責爲目西林僉使金虎臣以勿以戶少或忽充額爲目則宜置中考而置諸上考方山萬戶姜大允以杖或招謗爲目嗭洞權管韓毅得以盍思得中徒勤賞藝爲目大坡兒權管權德恒以益勉邊禁爲目於汀灘權管李東蕃以縱云衰懶姑免大疵爲目則宜置下考而置諸中考北兵使李潤謙啓本中乾原權管金宗觀以益勉邊飭爲目則宜置下考而置諸中考慶尙左兵使李普漢啓本中安東營將金翰周以事或生疏爲目則宜置中考而置諸上考京畿水使柳孝源啓本中注文島僉使金得源以觴或不節爲目則宜置中考而置諸上考忠淸水使具明遠啓本中所斤僉使李文變以益勉給代爲目則宜置中考而置諸上考慶尙左水使金爀啓本中西生僉使黃致郁以浮謗奚信爲目則宜置中考而置諸上考殊無嚴明殿最之意請當該守臣及各該帥臣推考警責安東營將金翰周彌串僉使李道煥西林僉使金虎臣注文島僉使金得源所斤僉使李文燮西生僉使黃致郁竝中考施行寅火堡萬戶鄭興源方山萬戶姜大允長串堡別將李源爀嗭洞權管韓毅得大坡兒權管權德恒於汀灘權管李東蕃乾平權管金宗觀竝下考施行阿吾地萬戶康鵬來安原權管吳一元以三年窠邊將兩次居中其不職可知依例罷黜山羊會萬戶金正大以撫劍飭邊奸氓歛跡爲目雖無貶語可知其有駭聽聞該兵使李儒敬從重推考山羊會萬戶金正大一體罷黜從之
정조 22년 · 강
命親政處所便殿爲之
정조 22년 · 목
吏曹以都政擇日啓敎以當親政處所便殿爲之
정조 22년 · 강
命吏曹正郞李東宇佐郞權應範金光遇改差
정조 22년 · 목
吏曹判書金文淳啓言都政親臨旣有成命而本曹正郞李東宇佐郞權應範金光遇俱以年老之人許多政望書役爲難請竝改差正郞佐郞權減之窠亦依定式一體差出從之
정조 22년 · 강
行壯勇營冬春等試射
정조 22년 · 목
冬等試射將校柳葉箭入格壯勇衛出身崔宗佑邊五中加資知彀官出身呂鉉長敎鍊官出身金復淳邊三中各半熟馬帖一隻壯勇衛柳葉箭計劃資憲任慶麗柳葉箭初巡邊四中再巡貫一中邊三中三巡邊一中騎蒭代柳葉箭邊四中合十三分一等入格邊將除授嘉善宋亮臣柳葉箭初巡貫一中邊一中再巡貫二中邊一中三巡邊四中騎蒭代柳葉箭邊三中合十二分出身崔宗佑柳葉箭初巡邊一中再巡貫一中邊三中三巡邊二中騎蒭代柳葉箭邊五中合十二分以上二等入格付上護軍崇祿李永植柳葉箭初巡邊二中再巡貫三中三巡貫一中邊三中騎蒭代柳葉箭邊二中合十一分正憲金宗儉柳葉箭初巡邊三中再巡邊三中三巡邊二中騎蒭代柳葉箭邊三中合十一分以上三等入格付司直折衝李遠哲柳葉箭初巡邊一中再巡邊四中三巡邊一中騎蒭代柳葉箭貫一中邊三中合十分出身曺元振柳葉箭初巡貫一中邊一中再巡邊四中三巡邊三中騎蒭代柳葉箭邊一中合十分洪龍憲柳葉箭初巡貫一中邊三中三巡邊四中騎蒭代柳葉箭邊二中合十分崇祿陸重秀柳葉箭初巡邊一中再巡邊三中三巡邊三中騎蒭代柳葉箭邊三中合十分折衝車弘濟柳葉箭初巡邊三中再巡邊一中三巡邊三中騎蒭代柳葉箭邊三中合十分以上四等入格各熟馬帖一隻尹再澄柳葉箭初巡貫一中邊一中再巡邊三中騎蒭代柳葉箭貫二中邊二中合九分正憲王道吉柳葉箭再巡邊二中三巡貫一中邊三中騎蒭代柳葉箭貫一中邊二中合九分折衝金興哲柳葉箭初巡邊二中再巡貫一中邊二中三巡邊一中騎蒭代柳葉箭貫一中邊二中合九分出身李時亨柳葉箭初巡邊一中再巡邊三中三巡貫一中邊二中騎蒭代柳葉箭貫一中邊一中合九分資憲浪世龍柳葉箭初巡邊一中再巡貫一中邊二中三巡邊三中騎蒭代柳葉箭邊二中合九分以上五等入格各半熟馬帖一隻出身朴仁績柳葉箭初巡邊三中三巡邊三中騎蒭代柳葉箭貫一中邊二中合九分資憲安彰績柳葉箭初巡邊二中再巡邊二中三巡邊二中騎蒭代柳葉箭邊三中合九分折衝金景興柳葉箭初巡邊三中再巡邊四中騎蒭代柳葉箭邊二中合九分崔東植柳葉箭初巡邊二中再巡邊二中三巡邊三中騎蒭代柳葉箭邊一中合九分崔碩良柳葉箭初巡邊一中再巡邊三中三巡貫一中邊一中騎蒭代柳葉箭貫一中邊一中合八分以上六等入格各兒馬帖一隻各色軍鳥銃入格細樂手金藥大貫一中邊二中牢子金鼎五等五名邊三中竝兼司僕除授○來己未春等試射將校柳葉箭入格壯勇衛嘉義朴慶基貫一中邊三中崇祿李永植等二人邊四中別武士崇祿鄭東仁貫二中邊一中壯勇衛正憲王道吉等四人貫一中邊二中各熟馬帖一隻知彀官出身呂鎭長等十一人邊三中各熟馬帖一隻○額外壯勇衛鐵箭入格閑良徐春輔一矢一百五十一步二矢一五十步三矢一百百五十二步直赴殿試○差備官小布入格訓鍊奉事出身林遇亨五中加資
정조 22년 · 강
命額外壯勇衛徐春輔直赴殿試別軍職差下明日遣承旨致祭于徐文淸公訓戎僉使朴宗柱亦差別軍職
정조 22년 · 목
敎曰額外壯勇衛徐春輔今日本營春等試射鐵箭一百五十步遠射依例直赴殿試渠是文淸之孫文淸予師也予之視徐文淸公如南文淸公武科亦豈間於文科乎文之內閣卽武之別軍職也徐文淸孫榮輔南文淸子公轍登第也卽除閣銜已施於文及第者何靳於武出身乎徐春輔別軍職差下例付部將令該曹口傳下批明日遣承旨致祭于文淸公曾欲下敎而未果朴諭善家亦有武臣訓戎僉使朴宗柱別軍職一體差下今都政內擬仍用防禦使履歷待其上來其家一體致祭以示記念甘盤舊家之意
정조 22년 · 강
命秋曹囚卞宗海等放送朴昌燁收贖放送
정조 22년 · 목
因該曹都囚徒敎以卞宗海分揀放送今番處分律官竝放送○刑曹啓言毆打巡卒奪取犯夜罪人朴昌燁決杖一百後杆城郡定配押送敎以收贖放送
정조 22년 · 강
遞社稷提調趙鎭寬
정조 22년 · 강
命前徦注書洪奭周仍察廳任
정조 22년 · 강
遞承旨李益運以李肇源代之前望也
정조 22년 · 강
遞知義禁權▣趙心泰以金履翼爲同義禁前望也
정조 22년 · 목
以尹序東爲司諫洪▣爲持平曺允大爲右尹黃昇源爲知義禁李吉培爲雲峰縣監
정조 22년 · 강
命時囚李汝節事遣金五郞問于時原任大臣議處
정조 22년 · 목
兵曹判書李時秀啓言卽者平安監司閔鍾顯移牒臣曹馬馬海土卒李汝節定將校押送矣請依下敎移送義禁府從之○義禁府啓言江界府充軍罪人李汝節口招以爲渠於癸丑十一月以漕倉民家失火構幕事出去羅褧奇來言曰有金鋼者與鄭鉉金相龍等或稱御史或稱書吏出沒境內恐動官長捧賂民間云故多般廉探明知其爲假御史捉來三人等施威嚴問則不下一杖箇箇承服初不施杖論報營門矣營門使之馳進故卽爲馳進面陳三人之罪狀還到玄風地則本邑公兄報以鄭鉉十二月初八日染病致斃云金鋼金相龍等則依營題刑推一次而初不用法外之杖矣同月二十日金鋼亦爲染病致死金相龍甲寅正月十三日亦爲染病致死其餘二十二人則或因捧還而決罪或報營而決罪或捧公錢而決罪而俱用法杖矣或過二十日而染病致死或過數月而染病致死鄭埈則以監災都監偸食災結故報營刑推二十五度而止三日而保放後二日不善救護仍爲身死伊日之同罪同刑者至於十四人則奚獨於鄭埈偏施猛杖乎致死各人之所受刑杖俱是法杖初無法外加造之事至於因公逞私一款則皆因公事各治其罪而又況報營決罪者多在其中其無私憾於其間推此可知豈有因私事而多殺人命之理云槪與年前所招別無異辭平問之下難以取服請刑推得情敎以旣査又査之事酌決之外豈有更問之端而臺啓之許久連啓出場無期故有此拿問之命遣府郞問于時原任大臣議處
정조 22년 · 강
諸承旨持公事入侍于重熙堂召見藥院提調鄭民始
정조 22년 · 목
諭善尹得孚入見如儀僚屬金羲淳原任直提學徐浩修隨入講說見講學廳日記
정조 22년 · 강
命惠廳庫舍修補時物力以賑廳錢四萬兩貸下取殖補用
정조 22년 · 목
宣惠廳堂上鄭民始啓言本廳庫舍諸處多有修補處而物力不敷賑廳錢四萬兩限五六年貸下請以爲取殖補用之地從之
정조 22년 · 강
命坡州牧使李周赫永宗僉使李近胄相換
정조 22년 · 목
敎曰坡州牧使李周赫之下等題目不過曰民欲去豈渠之罪乎永宗僉使相換各以前佩密符仍佩赴任事下諭于兩防禦使貶目勿施
정조 22년 · 강
遞承旨李肇源金履翼以宋銓尹光顏代之尋遞光顏又遞李翊模李祉永以申耆李海愚鄭東觀代之竝前望也
정조 22년 · 목
肇源違召也履翼未肅拜也光顏在外也翊模祉永不爲仕進也
정조 22년 · 강
遞知義禁黃昇源同義禁李益運以金思穆徐有大代之前望也
정조 22년 · 목
政院啓言義禁府都事來言時囚罪人李汝節收議後當爲議處而判義禁金載▣知義禁黃昇源同義禁李益運差祭金履翼未付軍職不得備員開坐云何以爲之敎以差祭知同義禁許遞前望單子入之待下批牌招議處未付軍職人令該曹口傳付軍職
정조 22년 · 강
命海西假都事狀啓還下送推該道臣李義駿承旨沈象奎仍飭考績都政前修啓
정조 22년 · 목
敎以以身病假都事代行狀啓事未前聞捧納承旨與道伯推考狀啓還下送此後假都事無於例替行者令該府拿來嚴處設有實病考績何等重事則何可不使都事依例替書啓聞乎再明都政前修啓事嚴飭
정조 22년 · 강
判尹金思穆陳疏乞遞賜批許之
정조 22년 · 목
疏略曰臣釁孼深重不可以復贖身名夫豈有更齒橫目之望而海閫特補嚴程蒼黃燕价往役事會迫急縱無引義之可論猶切私心之不安向來總府恩除何敢冒進而嚴敎連下逃遁不得冒沒一肅婁遭陪衛中夜反顧深切放倒之愧又伏承京兆恩命聖念雖勤於薫沐臣身已落於坑塹百爾思量冒肅無路乞命鐫削臣職仍勘臣罪批以爲其一伸於實職今姑許遞
정조 22년 · 강
右尹曺允大陳疏辭職賜例批
정조 22년 · 강
靈巖郡守宋文述疏陳査陳之政及兩稅濫捧陞戶抄上之弊賜批
정조 22년 · 목
疏略曰夫墾田之政乃民命所關而白地之徵爲切骨之至冤我國旱田之制以其一歲再耕未嘗隨起而稅隨陳而頉故至于十數年荒廢之田雖塜墓纍纍樹木鬱鬱而未經査陳之前元無兔稅之路間嘗有陳田査頉之朝令而地部之臣必要陳起之相當苟或有把束減縮於舊總者則一切退却爲守令者不敢査櫛年年白徵邑邑同然且以陳起相當之說論之靈巖一郡自丙申査陳以後二十餘年之間逐歲還起者已爲一百七十餘結而到任之後査出境內陳廢之田則其數亦爲一百八十餘結是則陳與起已相當起則入總陳則未頉今若執其可頉之陳而又覓相當之起則是乃以其一而博其二也本郡如此他邑可知伏願特命諸道之臣咸擧査陳之政勿拘相當務從實數亟行蠲免焉三南痼弊專在賦役而兩稅濫捧尤無限節京倉之斛容入不過平斗十二三之數則外邑之斛較諸京倉加一斗足矣而列郡漕倉所用之斛大者可容十七八斗小者亦容十五六斗本無定制況捧給船人之際又有斛上之規高者殆至一斗下者不下半斗斛入之制不同捧上之節亦殊此非但賦於民太濫實有乖於朝家同量衡之義而至於什二船價之外又有七升添給之規是以一斛之米殆近卄斗之多伏願亟命京倉頒示斗斛之制使諸道之臣收聚列邑漕倉所用之器一倂校正仍禁斛上加給七升添給之規陞戶之設本係宿衛之重而抄上之時大爲民邑之弊挈家上京之際擧多傾財破產之患抄選之際騷撓莫甚咸聚點閱取捨優劣之間奸吏夤緣百弊俱生今若廢鄕軍抄上之規而代以京民之募入則勇健才技之類不患其不得旣無遠方流徙之苦且無客土齟齬之患雖云市井之白徒必勝田野之農民兵精㢢祛可謂兩得而廟堂營閫之臣特以事關禁衛不敢語及於釐革伏願亟命有司之臣從速變通至若民庫之加斂奴貢之虛錄已有諸臣之進言亦願更降嚴飭之敎使之劃卽釐正焉批以諸條說㢢許令廟堂粘啓稟處
정조 22년 · 강
洪州幼學申在亨疏陳農務諸條賜批
정조 22년 · 목
疏略曰戊己天干之土也丑未地支之土也干支合而爲己未則己與未皆屬於土而土爲農之本農爲食之本食爲民之本民爲國之本故先大王於是年而行親推之禮我殿下於是月而下務農之敎我殿下卽東方之大人而與天合其德與時合其序而導民以農務農以時者其惟在明年己未乎蓋修人事以盡地利盡地利以俟天時而水功之興也土宜之相也農器之利也無非人事中所當爲者則於斯三者不可闕一而天時旱與澇堯湯之所不能兔也三年旱三年水十年一大旱十年一大水已悉於太史氏貨殖之傳則雖以聖人範圍之化位育之功其於天時之利不利何哉然而旱之害甚於水之害而我國多水田者也禾稼之所務也粳稻之所種也而一遇亢旱農民束手此曷故焉有注秧移種之法而然也自箕聖之始敎井田高燥處乾付種卑濕處水付種行之幾千百年農穀歲登民食豐裕我國承之謂之乾播水播而自中年始有移秧之法諺傳自龍蛇之變始有此法雖未知其必然而此法一行民之廢農者多矣何者民之爲農時當穀雨始爲注秧自注秧之時若遇流行之災以致旱暵則雖勤於農者每瞻雲漢及其節晩之後始得注秧而雖注秧之後天不沛然則太半枯損及其端陽夏至之節可以移種而天於此時每爲靳霈一失其時則稼穡之事已盡廢矣移種之害一至此哉至於付種則冬雪之所瀜春雨之所霑早稻早播晚稻晩播乾處乾播水處水播種已生矣苗已立矣旱不能爲災水不能爲損而但春以種夏以耘老少殫力移種者則鋤不過數次付種者則耘不下三四次而富民兼竝多作小而三四石大而六七石一時注秧以省其力一時移種以除其勞雖或遇旱多有美畓所收夥然貧殘之民他人田地艱得耕作注秧移種最爲居後遇旱値歉糊口無路此所謂富益富貧益貧者專由於此也以臣愚見無論東西山野自明年己未土爲始廢其注秧而爲此付種則雖有一時之勞可裕一歲之食其利豈不博哉第念習俗難改其必曰舍逸就勞舍易就難而彼小民者惟知姑息之爲好不知永久之爲計者也苟欲務三農之業立萬世之法邦本永固民食將裕則何憚而不爲此哉然而若朝家令之曰可以付種者付種可以注秧者注秧云爾則民豈舍其易而就其難哉然則使我邦之民一幷付種然後國可以行令民可以知歸漸被其利則安知付種之不如今之移秧耶若夫興水功則殿下敎之曰因其已有之大堤而着手蓋近於山而有堤堤者所以貯水也近於野而有洑洑者所以引水也近於海而有堰堰者所以防水也堤洑堰三者所以興水功備旱災者也我國大國也山野之郡如繡之錯湖海之縣如棊之布而昔人之所築無處無之而但溪澗之所流沙堤爲之淤塞水流之所轉石洑爲之衝破海水之所驅潮堰爲之壞圮而爲農於其側者不可以一人之力去淤塞修破壞賴其利若自朝家申飭堤堰司自該司申飭各道伯及各邑守宰小者借民力大者致官力自春初始役使之引水貯水以待其付種之時而苟或不勤觀其勤慢懲以殿最若又有古人之所未築而今可築之者捐廩出力以始其役亦又不足告于道伯及該司出此國穀以完其役若有富民出財施力民被其利特施賞典以爲興起他民之道則山沿之邑豈有如今年之大歉耶旣合衆民之力以築則洑漑之際所當次第以及而今則不然雖在下之田每爲先漑無力者雖居高之田每至後漑此非築洑本意也一切痛禁無使越等則此豈非均沾博利之義耶若夫相土宜則人事之所當修者而殿下敎之曰宜南者不宜於北喜峽者不喜於野然而土地非不欲相矣田野非不欲墾矣而民不敢生意者何哉蓋尺地寸土盡入於量案而膴膴之原今或爲陳荒畇畇之隰今或爲廢棄孰不欲起墾而今春纔起來秋執卜民之所食者小而所入者多如此責之曰土地闢人民衆乎以臣愚見則可起之土勸民起之可耕之土使民隨其土之肥瘠定其稅之多少遠以限六七年近以限四五年使吾民之無衣無食者得以飽煖於博施之下則可爲務農之一端而相土之宜不外乎此矣且念陳田荒畝所當免稅而自官依舊量徵之有主之田徵於其主無主之田分之村里此何異於白骨徵布也至於農器之利不利則東西南北之所不同也山野沿海之有所各用而勤農之家修其鎡器以合其宜則自上別無可利之道而村里富者少貧者多貧者資富者之農器以爲耕業而以其一日之耕報以數日之雇猶多靳借使之失農此豈是同耕相恤之義哉自官嚴飭有農牛者借之有農器者借之使貧民竝躋於鼓腹之化則亦是利農器之一端也嗚呼天視自我民視天聽自我民聽則天人一理也殿下苟能懋昭大德克享天心則稼穡無卒痒之歎土鼓告豐登之慶人事之所修地理亦可盡矣天時亦可以和矣至於興水功相土宜利農器數條事不過有司之事而若夫導率之功殿下可不免哉三推五推之法古昔聖王所以導其民務於農者也明年己未乃是殿下卽田功康功之時也承丕謨丕烈之秋也導迪厥民躬耕耤田示我農夫勉我穡事綏八方屢豐年則我國家無疆之休於斯焉在矣批以戊己天干之土也丑未地支之土也干支合而爲己未則已與未皆屬於土而土爲農之本農爲食之本食爲民之本民爲國之本爾所敷衍爲說者識解誠可取而其云自箕聖之始敎井田燥處乾付種濕處水付種我國所謂乾播水播者是也移秧之法行而廢農者多自明年己未廢注秧爲付種其利博哉者卽近日廟堂講究之策也然而民可使由之不可使知之治民如烹鮮羹撓之則雖師古之美制未必有立效祛泰祛甚之道在方伯守令矣其云近於山有堤堤所以貯水近於野有洑洑所以引水近於海有堰堰所以防水山野繡錯湖海碁布昔人所築無處無之而流沙塞堤轉石衝洑驅潮壞堰小者借民力大者致官力自春初始役修治考勤慢爲殿最之高下古未築而今可築者又出國穀完役或有出財蒙利之人特施賞典者亦可謂切實令廟堂指一草記以爲未墾前措處之地也其云陳荒廢棄孰不欲起墾而今春纔起來秋執卜如此而責之曰土地闢人民衆乎勸起勸耕隨土定稅限以六七年或四五年使吾民之無衣無食者得以暖飽者此三年勸耕次等降續之意也年前嶺南有所知委近果有效乎否與尾陳條件亦令廟堂稟處
정조 22년 · 강
前同知金天肅疏陳農務耕種之早土宜之殊勸課之勤注秧之禁寬稅之方賜批
정조 22년 · 목
疏略曰大抵耕種之法時不可失臨節早事爲上策稲之名色爲多先相地之宜正租則耕之洞中畓荒租則播之浦野畓勤力其中專意糞壤則雖高燥瘠薄之地何負於膏腴之土乎至若土沃處加之糞壤則苗多蹲縮有害無益此外等閑之地務令糞壤正所謂修人事待天命者也近來牧民之官謂以勸農乃於鋤禾之時往田疇看坪而止豈曰有效此後則各穀未播之前使風約先審官又繼至宜耕而陳廢者可糞而不糞者責其懶笞其罪歲以爲常農之所忌移秧爲最雨若過時則陳其好畓有水根處外皆令及時播種以絕僥倖之心其中有闊狹之道不可以膠守一例若當旱災愆期未秧處以根耕稻播之則庶可食實矣且其野外片土新墾輒定濫卜咎在書員官未周察民無起墾之心土無自闢之理亟令列邑減卜闢土以裕民食近者外邑如有公廨倉舍等修改處則責立戶役終妨農務官恤此弊使下輩雇立遊手則年豐之時願募者小負柴往市之田夫混被執捉農業失時痛禁此弊待農歇經紀恐合事宜批以爾言略而盡論耕種之法以早爲上策仍又歷擧土宜之各殊者可謂知所先務近來牧民之官不能勸課於未播之前塞責於旣鋤之後其爲不誠孰甚於此當有拔例飭論注秧之禁寬稅之方諸批皆許廟堂稟處矣
정조 22년 · 강
大邱幼學柳東範疏陳農務六條賜批
정조 22년 · 목
疏略曰臣只以嶺南一路常所見聞者陳之必有可以類推者矣凡菑於稼者非一而惟旱爲最重於農者非一而惟牛爲大還穀不均貧農失業籥丁多匿而孱農莫支新田執卜而墾闢不廣至於稌宜濕而黍宜燥綿喜晹而麻喜雨皆農者之習焉者也最其大要前六曰深濬堤澤也曰用水有節也曰繁殖蓄產也曰糴均貧富也曰役蒐漏丁也曰勿稅新田也近年以來歲比旱暵人則諉之於天臣則曰天不旱人自旱夫夏有時而旱冬必有雪冬有時而旱春必有而又或有冬旣雪而春又雨者雪之所融雨之所渟無費一勺俱滀細流則冬春五六朔之所得足以禦夏三朔之乾故古之堤澤其深不測魚龍得以窟焉艇艓得以泛焉惟其深也故貯水也多惟其多也故禦旱也優今則不然堆阜之捎齧流沙之積聚歲凡幾千百斛而十年之內不一釃鑿千仞之堤今焉可揭矣百仞之澤今焉生塵矣徒以一二蕢之土築之於外而冀其千百仞之深於其內乎雖以恭儉一池言之自古極備之歲未見其盡涸古老至今記之而今則旱未數月水已告竭此無他只築其外不濬其內也濬之當如何一堤仰漑之戶力或不能給也則官調他堤之民合力共濬此堤旣濬他堤又濬所以相助而相償也於其浸田而旣涸也歲必一濬以深爲準所濬之土增築其防則堤安得不深水安得不多旱安得爲菑乎所謂深濬堤澤者此也凡民慮不及遠苟得數包之穀則不圖明日之飢而必盡一日之飽其用水也亦然旱之時一勺莫得而纔得少雨更無所恡曰苟已浸矣貯之何爲波流一過不可再回而纔決其堤則晝夜不息曰苟可灌矣塞之何用如是而澤安得不勞涯安得不枯若夫田旣獲而水有餘則以其及春翻耕之急也雖不得不以次瀉去而堤築則固當修其缺而貯之也至於當夏浸秧之時一日受灌足支四五日之旱則朝決暮塞更待四五日後決之又更待四五日而後決之以此爲率不當一向洞瀉有賸水於彼而無餘於此所謂用水有節者此也夫農貴深耕耕深在牛故牛禁之著之金石屢年矣民之得牛也歲凡幾千頭業農者大率皆至貧루窶也能有買一犢之貲者亦無幾故貧民坐無牛失耕者十常五六且捧糴之時必先籍有牛者督使納穀一朝鬻之易十年買之難臣之愚計申明五家作統之法一統之內合財備牛一頭二頭隨宜爲之三四年亦聽其一改且當捧糴之時著爲禁令切勿賣牛納糴將見夫人有牛夫人深耕今年雖困於糴而明年可免矣所謂䌓殖畜產者此也旣有水矣又有牛矣而尙猶不得耕者無糧饟也糶糴之法本欲富民亦食貧民亦食富不敢小受貧不敢多受春頒也均故秋歛也易而今則豪富之黨無一受糶則窶人之偏受勢也偏食則偏受其困亦勢也偏受其困則偏廢其業亦勢也非獨戶還又有結還貧者無結理當無還而丐貸無節難責於小人故間多養戶之奸民貧者之多結還以此也年年養戶且有停捧之宿還則雖家一年之豐何足償屢年之還乎是故貧民多還多過數三十石小猶十餘石而計其一年貧家之農多不過數十石以此納糴則餘者幾何臣之愚計痛革富拔養戶之習則貧民自可少還少還則無徵隣族鬻牛鼎之弊此所謂糴均貧富者此也古之二疋今爲一疋則民宜益饒而今反益貧者何也軍丁之不能蒐匿也豪吏猾校姑無論把總哨官皆庇一門風憲約長亦護一室一門之丁多至爲數十一室之丁小不減三四此輩之依怙藏匿尙如此則大於此輩者可知是故疲泯單族之悾恫食土者擧被此輩所侮辱而離其畝畝率土之濱孰非王臣而大略敦本業重公稅以養君子者朝家最宜憐惜而浮沈里閭蹈藉凡庸者手不操耒身不出布周官曰宗以族得民而今反失民豈不痛乎臣謂嚴飭守宰之臣邑所謂千把總哨官人吏風約之類只渠一身之外一皆充役其他掩覆者嚴明査櫛則丁口可十倍於前而良丁富實者擧入編伍之額京營上納亦可朝令而夕辦矣所謂役蒐漏丁者此也夫茭牧廢壖之可墾者亦多矣貧民無土之屬不敢起墾者何也起墾之利未及而執卜之害先及也新墾之土未必登而或不足以當其卜則民何以願耕地何以盡闢臣謂起廢之田限十年勿稅十年之後切勿以高等執卜以此募之則民必願耕地必盡闢所謂勿稅取用者此也批以爾以嶺外之人見求農書之綸音有此應旨對章其所敷陳皆有所授益知人才之無隔遠邇嘉乃嘉乃爾所謂菑於稼者非一旱爲最而重於農者非一牛惟大貧農失業於還穀孱農莫支於籥丁古之堤澤其深不測魚龍窟而艇艓泛今則恭儉大堰旱卽告竭竝與一過之流用水無節茭牧廢壖之民不敢起墾而利未及而害先及云云者爾言是矣使人人服力勤作因天時而興地利流行之菑豈至於艱食而替人之功助人之力有則墾無則荒一牛之力當百人之功所以殺牛之禁比殺越之律減二等著在典憲近因大臣之言可其申禁矣還穀簽丁之弊疏瀹與勸起府之廟堂與諸疏參看使之從長稟處
정조 22년 · 강
遞承旨宋銓以曺允大代之前望也
정조 22년 · 강
分遣承旨詣宗廟社稷永禧殿景慕宮奉審摘奸
정조 22년 · 목
政院以知義禁金思穆同義禁徐有大違召更請牌招敎以同義禁聞其實病無以出肅云許遞今日齋戒相値未肅拜知義禁待開門牌招使之備員擧行
정조 22년 · 강
遞應敎嚴耆校理洪秀晩朴宗京修撰洪樂安申絢副修撰趙萬元
정조 22년 · 목
政院以玉堂上下番俱空請開政差出敎以竝許遞明日政差出
정조 22년 · 강
推靈山嚴郡守宋文述
정조 22년 · 목
政院啓言卽見靈巖郡守宋文述上疏則上言二字連書於第一行者大違格式所當還下送而係是民事雖不得不捧入該郡守請推考允之
정조 22년 · 강
遞藝文提學鄭民始
정조 22년 · 목
敎曰藝文提學許遞與弘文提學未差之代明日政差出
정조 22년 · 강
軍威縣監具得魯疏陳五條邑弊民瘼賜批
정조 22년 · 목
疏略曰臣邑之弊急且大者有四而臣之所欲請者有五其一還穀也其二軍丁也其三寺奴婢也其四上納木布也其五殖財設庫也還穀本縣所在各衙門各穀總數二萬六百十四石零內除甲寅丁巳停退條二千一百四十五石則見在糶糴之中者當爲一萬八千四百六十九石零而自癸丑未捧流來反作至爲一萬一千二百十七石零見今實數只是七千二百五十二石零以其所有較諸所無堇存三之一臣自反庫之日按簿督徵吏奴逋則已捧者爲一千九十三石當捧爲一千二百餘石此外二千一百五十餘石擧是無室無族便同丐乞而民逋六千七百六十餘石幾皆貧窮又多流亡雖至剝椎亦無奈何惟有限年之策可紓一分民力臣愚以爲今此八千九百餘石穀物限五年分排每年納一千七百八十石零則國穀自有準捧之道民情亦免流散之患矣臣取考本縣軍籍則各軍保實總合三千六百四十五名而黃白流亡至於四百四十八名閑丁漏戶多方搜括而代充無路蓋元戶二千二百八十三戶內除應頉一千七十三戶則應役實戶爲一千二百十戶而軍丁則多至於此故一室之內四父子納布一人之身二三役兼帶或有生子未滿百日而願充歇役者卽以稍長則入於苦役故也蓋自一歲二歲而見充至七十八十而不免今雖欲査櫛牽補其道誠無由矣臣按道內軍籍以其元戶較諸役總則如昌原靑松淸道新寧盈德英陽安義等邑民多軍少以一戶而計一丁尙餘二千戶或至千餘戶其在綜核之政列邑均平之道宜乎減此加彼移多就寡矣臣愚以爲令道臣本縣軍丁限四百名參量分排於有裕之邑則在諸邑無偏重之患在本縣祛膏肓之疾矣至於寺奴婢事本縣在案之數奴爲六十九口婢爲九十二口矣幾十年生聚者必遍滿境內然而奴婢之名賤惡之甚者也一入宣頭之案則雖至百歲賤名莫洗鄕黨不齒男女不得嫁娶甚至於換改父母之各姓亦或有冒錄他人之系譜溯其譜則左幻右眩而幾皆良丁幼學流亡者追其蹤則朝東暮西一百六十二口中實居本縣者奴六口婢八口其餘或奸僞百端影響莫尋或流離四隣指徵無所每當收貢之時其爲首族次知者不在獄中則輒於街上頓足其應貢之木爲六十九疋雜費錢爲一百十六兩矣以其所見所言觀之則尺布分錢似無出處其族至少何以辦此年復年來未嘗分尺闕納而爲其首族者亦依舊支保此必有中間曲折而臣之所嘗疑者也然散在各處者弊尤大焉義興軍威之寺奴多在庇安義城庇安義城之寺奴多在軍威義興身在之邑謂非所掌而任棄案在之官難於越境而推尋相距之遠或至數百里只委頭目責出所納其艱辛之狀有倍於本縣所在臣愚以爲各於奴婢身在邑區別分屬換整都案每式年各其邑修案報司身貢亦自各其邑比總上納則庶有實效而除一許多紛紜之端矣至於營下勘債京司情錢亦非可堪之道竝爲減革似爲不少之惠矣大典曰田稅及三手米作木正五升三十五尺廣七寸大同升尺同田稅又於軍布條竝以準六升四十尺爲式則近來砲保九升之法未知始於何年田稅七升爲準者亦未知據於何例而上納之際專以點退爲事升品尺數年加歲增所謂人情之外又有別人情又有苞苴雜費如是之故每丁元納外加捧後錢而猶爲不足至於該色出債彌縫此豈祖宗朝爲民之苦心盛意也哉臣愚以爲升數則一遵舊典人情則量宜酌定莫或違越則庶爲吏民支保之道矣軍威亦十室之邑也糶糴失宜反爲農家莫大之弊以邑力論之支遣不行乃取人吏口吻中物甚至斂戶斂結如卜定迎送之類是也催科則侵族侵隣如還上上納之屬是也侵漁多端流亡相續昔之四千戶今爲二千餘戶戶縮而官益窘官益窘而民益困若無裕財長久之方可以公私俱利則設有捄瘼多少之益特爲一時姑息之策而已且以還弊言之衙奴仵作至窮無依而京外使役行資難辦則出債防糴積逋虛錄難捧者亦多此類也且所謂雇價租者卽傳關之資而出於應役之戶者也在昔四千戶之時每戶以二斗三升通同收捧以爲一年公用者到今役戶不滿二千故所收減縮應下比前有加其所擧行只一色吏故侵民之端公務之滯實由於此而吏胥中一經此任則蕩敗家產窮民困於戶斂而旣不得減罷貧吏迫於責應而又不能添給立視顚連漠然無矯捄之道焉用彼字牧之官哉今若欲捄其末必宜先治其本臣愚以爲本道巡營所管各倉中留庫錢雖有不虞之重姑無及時之需六千兩限五年以無邊貸下則每年備納一千二百兩如是五年則洽準所貸六千之本數而元錢自在不出十年穀可近萬包矣錢之利穀之耗歲不下過千兩近千包折半用下折半設屯年年增之又增而末乃竝本錢添土則一掃諸般難捄之弊而又綽有餘裕矣使此五條得蒙施行則一邑生靈不勝萬幸批以逋穀限年分捧事軍丁移屬他邑事寺奴婢換定都案事殖財添土事與上納木品事竝令廟堂稟處而千餘戶總之三倍軍總黃白絕戶至於半千之多近二百口奴婢之保者未滿十餘口云則爾邑之弊可謂變則通之機使之另確回啓
정조 22년 · 강
寧海府使閔師宣疏陳邑弊民瘼諸條賜批
정조 22년 · 목
疏略曰本邑僻小之致幸無目下弊瘼而其所云路貰廳卽民庫也每戶取牟租一斗五升都數爲二百九十石餘而除出京主人及各營主人役價與分養馬上納代錢合一百四十四石以其贏餘爲各營文報列邑傳關之費矣今番巡營扇漆卜定永罷之後以其添補錢五十兩移付該廳而戶減牟租二升合所減爲三十八石零邑力秪殘不得一切革罷只就其中略加刪減道內諸邑擧皆隨其事力俱爲蠲減則雖多寡不齊窮蔀之民自此可紓力而均蒙實惠矣賦役之均卽七事中一也而上納軍布麤細不等禁御保布猶爲六七升而訓局砲保至爲八九升太半以粟易之今年綿登而其直尙爲三兩零合計情費馱價則殆近四兩雖云一疋便是二疋役矣同是軍丁而砲保之徵若是偏重故一塡此役民皆逃避此豈不切愍而可務耶伏顧博詢廟堂講求通變之術本府元戶爲二千四百七十三戶除雜頉良戶將不滿八九百矣京外軍總合爲一千一百三十七名自比安知禮榮川奉他移來之額合爲十九名本邑軍伍尙難充數他邑添數又是邑民難支之一端今若各還其邑則在四邑不爲添得無前之額在本邑可以減得新添之丁乞令廟堂裁處焉內奴婢之弊專由於籍法不嚴掩其根派轉往他郡稍饒則冒稱班族其次投入良役年久歲積莫可究詰臣意則自明年收籍時逐一家座嚴立科條無容一民之隱漏各其來歷及役名從實懸錄禁其冒稱至若移寓而始入籍者亦令詳書其前式之籍在官及移接之年條移去移來之際必以本官公文及帳籍憑準然後始許容接如或漏籍移居者竝與公文而無之則以奸民論則何往而不得覈實哉伏顧分付廟堂別定條例申嚴立法焉本道尤甚諸邑多以儲積之不敷賑貸無由拮据臣竊咄焉還餉本意備水旱慮陰雨故必也半留半分竊計道內穀簿當不下數百萬石使其半留則何憂乎數十邑之歉荒哉且況枵於沿而庤於峽多寡不均如是之故過多之邑一戶所受至於數十斛之多太少之邑春候耕耘無以資其種糧自今爲始使沿峽平均一切半留別其倉庫平時無至病民歉歲得以無憂焉批以諸條皆令廟堂稟處俾有實效其中民庫一款觀於疏辭減若不減未知畢竟釐弊之如何而他邑亦皆如此則烏在其申諭之意乎
정조 22년 · 강
司僕寺以箭串及各道牧場馬留放數爻啓命白翎僉使李星會汰去晉州監牧官安載述賞典依前牧官例施行群頭賞加推忠淸水使具明遠